钦定古今图书集成/方舆汇编/职方典/第1056卷 > 建宁府城池考 府志
## 钦定古今图书集成/方舆汇编/职方典/第1056卷 > 建宁府城池考 府志

本府。〈建安、瓯宁二县附郭。〉

建宁府城池　：“汉景耀三年，吴以王藩为建安太守，始筑城于溪南覆船山下。宋元嘉初，太守华瑾之迁于黄华麓，即今府城。梁末，为萧基所焚，太守谢竭立木栅于溪西为治所。陈刺史骆文广复徙覆船山下。唐天宝中，张刺史建置楼阁。建中元年，刺史陆长源复筑城，建第舍于黄华山麓，袤九里三百四十三步，高” 二丈，广一丈二尺。为门九：南曰建溪，东南曰“资化” ，西南曰建安，东曰宁远，西曰水西。水西之东曰“西津” ，后改“万石。” 西津之南曰“临江” ，东南隅曰“通安” ，北曰“朝天。” 天祐中，刺史孟威添筑南罗城。宋改西门曰“平政。” 后晋天福五年，伪闽王延政又增筑之，广二十里。宋靖康、建炎间，郡人范汝为叛，城遂废。绍兴十四年，复圮于水，郡守张铢修筑，又重建宁远门。二十年，郡守黄轺重建朝天门。淳熙元年，郡守傅自得重建通安门。端平二年，郡守姚

瑶重建建溪、资化、建安、水西、万石、临江六门。元罢守御城日圮。至正十二年，红巾入寇，郡守赵节因旧址修筑，周九里三十步。改宁远门为高门，万石门为西门，通安门为卷秋门，建溪门为南门，资化门为长桥门，建安门为市门，又改为管门。其“临江” 、“平政” 、“朝天” 三门，名各仍其旧。明洪武二年，指挥沐英又拓其西南为通济、威武、临江三门。威武即今西门，改高门仍为宁远门，卷秋门为政和门，长桥门为通仙门，南门为广德门。其平政、朝天、临江三门，名各仍旧。十九年，指挥时禹复请增广之，西自威武门抵朝天门。黄华山于城中增辟二门：曰拱北，曰“朝阳。” 城周二千七十九丈三尺有奇，高一丈九尺，城楼二十有四，窝铺七十有六，女墙三千一百三十有八。壕东北自黄华山山下至政和门止，西北自威武门至拱北门止，长五百三十一丈一尺，深一丈五尺，阔五丈五尺。正北依山，西南滨大溪。永乐间，以拱北、朝阳二门地僻，人鲜由之，奏请闭焉。弘治间，佥事彭诚于各城楼之前建亭有八：曰永清，曰太清，曰《肃清》，曰《涵清》，曰《得清》，曰《宪清》，曰《廓清》，曰《善清》。嘉靖间，佥事张俭又建楼于广德门城之隅，匾曰“汇江” ，即旧八角楼故址。通济门河岸近溪，路窄，不便登临。万历三十二年，瓯宁知县骆骎曾捐俸采石，砌结堤岸于黄华亭下。三十七年，水灾，威武门楼漂流临江，通济、通仙、广德五门皆崩。知府张璇、知县易应昌重建。明末门瓮改窄，城内屡灾。

皇清门、仍其旧。城垣高二丈八尺。城垛三千八百垛

女墙，高八尺，城楼八座。康熙五年二月，建安知县余光鲁、瓯宁知县章可程重建。二十五年夏大水，六门城墙俱崩，瓯宁知县邓其文倡率重修。三十一年十二月戊戌，通济门城兵弗戒于火，城楼灾，瓯宁知县邓其文捐俸重修。

外县

建阳县城池　，古有大潭城，依山临溪，设四门：东景阳，西景肃，南景舒，北驻节。承平久，城复于隍，惟有故址。明弘治元年，知县张津奉部符重筑，始用砖石，高计二丈五寸，周一千一百二十八丈，四门仍旧。又增置永安、永宁二门，以便民居汲路。嘉靖辛亥大水，永宁门陷，知县冯继科重修。万历间，知县魏时应奉檄勘城，增各城垛三尺。己酉，大水，永安、景阳二门东北窠铺悉圮。知县叶大受、董暹相继修筑。

崇安县城池　，原无城，第据四境厄塞以守。明隆庆二年，知县余乾贞为崇计久远，乃以城请，条陈十二事。当道报允，为筑今城。周围九千丈有奇，高二丈四尺，厚半之。为门四：东曰“朝宗” ，西曰“庆丰” ，南曰“景阳” ，北曰“拱极” 、小水二门。

皇清顺治五年，驻防曹天寿，设四门月城。康熙二年

大水坏城三处，共计三十馀丈，驻防张光然、署县事，通判严云官重修。

浦城县城池　，汉东越王馀善筑城临浦，号“浦城” ，后废。元至正二十三年，守将岳承祖因旧址复筑。东距越王台，北包皇华山，南濒大溪，西堑深壕，广袤七里，为门四。二十六年，明师克浦城，镇守张指挥改筑而缩其半。明洪武二年，罢守御兵，城日以废。十二年，知县张宗阳平其址，以广民居。正统十四年，流贼犯境，县丞何俊筑土城为保障。成化六年，巡抚都御史滕昭以“浦城为八闽要衢，且左临处州、永丰，时有草窃，攘夺抗利，宜建城垒备非常。” 疏请。得旨，檄按察司副使刘成董其役，逾年告成。周一千八百丈，高一丈九尺，阔倍之。为门五：东曰金凤，西曰迎远、曰德星，南曰南浦，北曰拱北，各建楼橹。又附小门五，以通水利，窝铺二十。万历己酉，知县黎民、范、方道通。天启间高钦顺，崇祯间杨鹗、丁辛相继修筑。

皇清五门仍旧五小门。有华丰门、水埠门、小北门、今

闭

政和县城池　，旧无城，且无险阻可守，县民屡困于处之流贼。明弘治元年，贼突至，劫掠库藏而去。知县柴曦因筑土墙一百馀丈，暂为防御。后奉部符筑砖城，北绕崇山，南临大溪，高一丈六尺，周二千二百二十三丈，构楼二百二十间，女墙二千六百三十一，窝铺二十四。城门三：东曰崇德，西曰尚义，南通星溪桥，岁久渐圮。嘉靖四十一年，被倭毁陷。万历四年，知县张应图改筑半山，即今城也。周围八百四十三丈，垛口一千五百有四，高二丈。

皇清顺治十八年，缘溪城垛复圮。康熙三年，知县马

之彦筑完

松溪县城池　，旧无城，与处州、庆元毗连，无险可守，每为矿贼流劫，民甚病之。明洪武年，奉部筑造，霖潦冲啮，汔无成功。嘉靖丁亥，知县闽鲁奉“院道檄，用砖石重筑。周围九百五十五丈，高一丈六尺，厚一丈，东南西北凡四门。” 嘉靖十四年，知县黄金复作二水门。崇祯十六年，知县钱嘉征重新。

皇清顺治初，更于西南辟二门通樵汲。十六年，知县

伍达行修，康熙二年知县董良槚重新之。二十五年大水，城垣半塌，知县沈焕倡众修筑，屹然完固。

寿宁县城池　，明景泰间，割政和、福安二县地新设，与处之庆元、永宁，温之泰顺接壤。地多坑场，群盗聚散不时。弘治三年，奉部符筑造城垣。时按察副使萧谦相厥形势，“西北围山，东南跨溪，周七百七十丈，高一丈六尺，厚一丈。石址筑土而砖包之，为门三，为水门二。嘉靖四十一年被倭寇攻陷，雉堞尽坏。隆庆五年”，复厄于水。万历二十年，院、道委政和知县沈𡌦本县戴镗会同勘议，新筑今北门塞，别开小东门。